Broj: 711-I-240-P-209-19/23-13-23

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Ivana Mijandrušića, općinskog načelnika Općine Gračišće do 6. lipnja 2021.,** na 200. sjednici, održanoj 17. siječnja 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Ivana Mijandrušića, općinskog načelnika Općine Gračišće do 6. lipnja 2021., neće se pokrenuti budući da iz prikupljenih očitovanja i zaprimljenih podataka, a u vezi isplate putnih troškova dužnosniku i službenici Heleni Šajini te plaćanja usluga tekućeg i investicijskog održavanja te premija osiguranja za službeno vozilo u vlasništvu Općine Gračišće, nije utvrđeno da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je 18. lipnja 2019. zaprimilo neanonimnu prijavu mogućeg sukoba interesa protiv dužnosnika Ivana Mijandrušića, općinskog načelnika Općine Gračišće do 6. lipnja 2021., koja je u knjizi ulazne pošte Povjerenstva zaprimljena pod brojem: 711-U-2401-P-209/19-01-2 i povodom koje je otvoren predmet broj P-209/19. U prijavi se u bitnome navodi da spomenuti dužnosnik unatoč tome što živi blizu radnog mjesta i što koristi službeno vozilo Općine Gračišće uzima mjesečne naknade za prijevoz na posao i s posla od 280 do 2.534,00 kn, naknade za korištenje privatnog automobila u službene svrhe, naknadu za prijevoz, za rad na terenu i odvojeni život. Također se navodi da dužnosnik koristi sličnost službenog vozila Općine Gračišće (crni Citroen C5 registarskih oznaka PU-5555 OG i privatnog vozila koji je također crni Citroen C5 registarskih oznaka …………. kako bi iz proračuna Općine Gračišće platio usluge tekućeg i investicijskog održavanja, kao i premije osiguranja, ne samo za službeno vozilo Općine Gračišće već i svoje privatno vozilo. Podnositelj prijave navodi da su se nezakonite isplate vršile u razdoblju od 2012. do 2019., a također ističe kako su se Heleni Šajini isplaćivale akontacije za putne naloge te da ista nikada nije bila službenica u Općini Gračišće. Podnositelj prijave u prilogu prijave dostavlja ispis kontnih kartica Općine Gračišće za sporna razdoblja.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu toga Zakona.

Uvidom u Registar dužnosnika, kojeg ustrojava i vodi Povjerenstvo, utvrđeno je da je Ivan Mijandrušić obnašao dužnost općinskog načelnika Općine Gračišće u razdoblju od 31. svibnja 2013. do 28. svibnja 2017. te ponovno od 29. svibnja 2017. do 6. lipnja 2021. Slijedom navedenog, povodom obnašanja navedene dužnosti, dužnosnik Ivan Mijandrušić bio je u obvezi postupati sukladno odredbama ZSSI-a.

U svrhu utvrđivanja činjenica u postupku iz nadležnosti Povjerenstva od Općine Gračišće zatraženo je dopisom Broj: 711-I-144-P-209-19/20-04-11 od 27. siječnja 2020. očitovanje o stavkama pojedinih računa za razdoblje od 1. siječnja 2011. do 8. rujna 2017., a vezano uz isplate akontacija za putne naloge dužnosniku i Heleni Šajini, isplatama putnih naloga, loko vožnji, naknada za prijevoz na posao i s posla te naknada za korištenje privatnog vozila u službene svrhe dužnosniku, kao i plaćene usluge tekućeg i investicijskog održavanja te premije osiguranja za prijevozna vozila. Kako na spomenuto traženje Povjerenstva Općina Gračišće nije odgovorila, dopisom Broj: 711-I-587-P-209-19/21-09-11 od 21. svibnja 2021. upućena je Općini Gračišće požurnica.

Općina Gračišće odgovorila je dopisom KLASA: 052-01/20-01/01, URBROJ: 2163/02-01-01-20-3, od 31. svibnja 2021. navodeći da u razdoblju od 1. siječnja 2011. do 8. rujna 2017. nije bilo isplata osobama koje nisu bile zaposlene u Općini Gračišće. Posebno se navodi da je Helena Šajina bila zaposlena u Općini Gračišće na radnom mjestu referenta za računovodstvene poslove i proračun na određeno vrijeme do povratka djelatnice sa porodiljnog dopusta i to temeljem natječaja raspisanog 27. siječnja 2010. U prilogu dopisu je vezano uz navedeno dostavljena cjelokupna dokumentacija spomenutog natječaja, Rješenje o prijmu i rasporedu Helene Šajine na rad u Jedinstveni upravni odjel Općine Gračišće na radno mjesto – Referent za računovodstvene poslove i proračun na određeno vrijeme do povratka djelatnice s porodiljnog dopusta, KLASA: 112-01/10-01/01, URBROJ: 2163/02-03-01-10-13, od 1. ožujka 2010., isplatne liste (iz kojih je razvidno da su službenici isplaćivani putni troškovi na mjesečnoj razini od minimalno 506,00 kn do maksimalno 968,00 kn) te obračune loko vožnji za istu službenicu.

Također, u spomenutom dopisu Općine Gračišće navodi se da se vezano uz akontacije putnih naloga te obračuna putnih naloga na stavke konta 123190: Ostala potraživanja od zaposlenih i stavke računa 321410: Naknade za korištenje privatnog automobila u službene svrhe dostavljaju putni nalozi koji se odnose na isplate dužnosniku Ivanu Mijandrušiću, a uvidom u dostavljenu dokumentaciju utvrđeno je da su dostavljeni putni nalozi iz 2011. godine te jedan iz 2013. godine.

Nadalje, u dopisu Općine Gračišće navodi se da se stavka Računa 232120: Naknade za prijevoz, za rad na terenu i odvojeni život odnosi na naknade odnosi na naknade za prijevoz na posao i s posla te se dostavljanju isplatne liste za stavke koje se odnose na isplate dužnosniku Ivanu Mijandrušiću (dostavljene isplatne liste za razdoblje od siječnja 2011. do prosinca 2017. iz kojih je razvidno da su dužnosniku na ime putnih troškova isplaćivani različiti iznosi na mjesečnoj razini i to od minimalno 80,00 do maksimalno 880,00 kn).

U odnosu na stavke računa 321210: Naknade za prijevoz, za rad na terenu i odvojeni život Općina Gračišće se očitovala da je konto 321210 protustavka kontu 232120 te da se prema Pravilniku o računovodstvu, rashodi i izdaci (razredi 3, 4, 5 kontnog plana) priznaju na temelju nastanka poslovnog događaja (obveza) i u izvještajnom razdoblju na koje se odnose, neovisno o plaćanju (protustavka rashodima i izdacima je razred 2 koji predstavlja obveze) kao i da su u razredu 2 kumulativno prikazane neplaćene obveze iz prijašnjih godina u čemu se nalazi razlika.

Također, Općina Gračišće u dopisu navodi da se u odnosu na stavke računa 323230: Usluge tekućeg i investicijskog održavanja prijevoznih sredstava očituje kako se stavke odnose na vozilo u vlasništvu Općine Gračišće od 27. listopada 2014. Citroen C5, registarske oznake PU 5555 OG, 2009. godište, koje je korišteno kao službeno vozilo od 13. listopada 2009. nabavom putem financijskog leasinga. U dopisu se navodi da se u prilogu dostavljaju računi prikazani na kontu 323230 od 1. siječnja 2011. do 8. rujna 2017. te je uvidom u iste utvrđeno da se odnose na vozilo registarskih oznaka PU 5555 OG.

Ujedno, u odnosu na stavke računa 329210: Premije osiguranja prijevoznih sredstava Općina Gračišće očitovala se da se stavke odnose na isto vozilo Općine Gračišće te da se dostavljaju svi računi prikazani na kontu 329210 slijedom čega je uvidom u dostavljene račune utvrđeno da se odnose na vozilo registarskih oznaka PU 5555 OG.

Naposljetku, Općina Gračišće u dopisu navodi da službeno vozilo Općine Gračišće za službene potrebe mogu koristiti načelnik i zamjenik načelnika kao dužnosnici Općine, predsjednik i potpredsjednici Općinskog vijeća, službenici i namještenici Jedinstvenog upravnog odjela, a samo iznimno treće osobe na posebno odobrenje načelnika kao i da pravo na korištenje službenog osobnog vozila 24 sata dnevno ima samo općinski načelnik Općine Gračišće.

Uvidom u Pravilnik o korištenju službenog vozila, KLASA: 340-01/13-01/04, URBROJ: 2163/02-01-01-13-1, od 29. svibnja 2013., donesenog na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05, 109/07, 125/08, 36/09, 150/11, 144/12. i 19/13.), utvrđeno je da je navedeni Pravilnik donio općinski načelnik Ivan Mijandrušić. Istim Pravilnikom je u članku 2. stavku 1. propisano da službeno osobno vozilo za službene potrebe koriste načelnik i zamjenik načelnika kao dužnosnici Općine, predsjednik i potpredsjednici Općinskog vijeća, službenici i namještenici JUO-a, a samo iznimno treće osobe i to na osnovi posebnog odobrenja načelnika dok je stavkom 2. propisano da pravo na korištenje službenog osobnog vozila 24 sata dnevno ima samo načelnik Općine Gračišće.

Povjerenstvo je također od Ministarstva unutarnjih poslova zatražilo dopisom Broj: 711-I-145-P-209-19/20-05-11 od 27. siječnja 2020. podatke o vlasništvu vozila PU 5555 OG i ….. …………. te promjenama vlasništva osobnih vozila Općine Gračišće od ožujka 2011.

Na spomenuto traženje Ministarstvo unutarnjih poslova, Policijska uprava Istarska dostavila je podatke dopisom Broj: 511-08-26/3-158/12-2020 od 20. veljače 2020. navodeći da je vlasnik vozila registraskih oznaka PU 5555 OG od 27. listopada 2014. Općina Gračišće, a do toga dana je kao vlasnik navedenog vozila bio registriran Impuls Leasing d.o.o., a kao korisnik Općina Gračišće. Također se navodi da je vlasnik vozila registarske oznake ………… od 4. veljače 2016. dužnosnik, a isti je bio vlasnik navedenog vozila od 2. veljače 2004. do 30. srpnja 2014. nakon čega je vozilo bilo u vlasništvu obrta Promet Mijandrušić, vl. ……………………. od 30. srpnja 2014. do 4. veljače 2016. Naposljetku se u dopisu navodi da Općina Gračišće od ožujka 2011. u svom vlasništvu ima evidentirano samo vozilo registarske oznake PU 5555 OG.

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a, slijedom čega se postupak u ovom predmetu, budući da je započet prije stupanja na snagu ZSSI/21-a, tj. prije 25. prosinca 2021., ima dovršiti prema odredbama ZSSI-a.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti dok je točkom d) propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Nastavno na sve navedeno, Povjerenstvo je uvidom u dostavljena očitovanja i podatke utvrdilo da je Helena Šajina bila zaposlena u Općini Gračišće na radnom mjestu referenta za računovodstvene poslove i proračun na određeno vrijeme te su joj isplaćivani putni troškovi, kao i da su usluge tekućeg i investicijskog održavanja te premije osiguranja od strane Općine Gračišće plaćene za vozilo registarske oznake PU 5555 OG, koje vozilo je u vlasništvu iste Općine, te da su dužnosniku isplaćivani putni troškovi na mjesečnoj razini od minimalno 80,00 kn do maksimalno 880,00 kn u razdoblju od siječnja 2011. do prosinca 2017. godine.

Dužnosnik temeljem odredbi ZSSI-a ostvaruje pravo na naknadu troškova nastalih u obnašanju javne dužnosti, a što uključuje i putne troškove, stoga njihova isplata nije suprotna ZSSI-u.

Nadalje, dužnosnik ima pravo na korištenje jedinog službenog osobnog vozila 24 sata dnevno, te isti ne mora nužno to pravo i koristiti, a osim njega ovakvo pravo na korištenje istog vozila za službene potrebe ima i niz drugih osoba Općine Grašišće (zamjenik općinskog načelnika, predsjednik i potpredsjednici Općinskog vijeća, službenici i namještenici Općine).

Primjenom relevantnih odredbi ZSSI-a na navedena utvrđenja Povjerenstvo naposljetku ističe da nije utvrdilo da je u postupanju dužnosnika došlo do moguće povrede odredbi toga Zakona.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivan Mijandrušić, osobnom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana